**Informacije o e-storitvah novomeške knjižnice za učence osnovnih in srednjih šol**

Spoštovani,

v preteklih dneh je več pedagoških delavcev povpraševalo po možnostih dostopa do elektronskih knjig za učence osnovnih in srednjih šol, ki jih ponuja naša knjižnica. Iz omenjenega razloga vam posredujemo informacije o e-storitvah knjižnice, ki so na voljo vsem članom novomeške knjižnice, in vas vljudno prosimo, da jo posredujete tako pedagoškim delavcem kot tudi učencem.

V Knjižnici Mirana Jarca Novo mesto je vedno na voljo pester izbor elektronskega gradiva, ki je lahko v pomoč vašim učencem pri izobraževalnem procesu. Dostop je mogoč od doma, potreben je le vpis v našo knjižnico, ki pa je za vse učence in dijake **BREZPLAČEN**. Vsakemu članu dodelimo geslo, s katerim dostopajo do vseh elektronskih knjig in ostalih virov 24 ur na dan.

Vsi učenci, ki so že vpisani v katero koli enoto naše knjižnice (Novo mesto, Dolenjske Toplice, Dvor, Straža, Šentjernej, Škocjan, potujoča knjižnica) in nimajo omenjenega gesla, ga lahko pridobijo tako, da nas pokličejo na tel. št. 07 393 4 670 ali osebno pridejo v knjižnico.

Na voljo so:

**Biblos:** izposoja elektronskih knjig v slovenščini s pestrim izborom domačega branja, ki jih lahko berete na bralniku, tablici, telefonu ali računalniku.

Več o Biblosu:[*https://www.nm.sik.si/si/eknjiznica/e-knjige/*](https://www.nm.sik.si/si/eknjiznica/e-knjige/)

**Enciklopedija Britannica:** splošna enciklopedija, ki vam bo v pomoč pri pripravi seminarskih in raziskovalnih nalog.

**Kamra:** digitalizirana kulturna dediščina slovenskih pokrajin – dostop do informacij, dokumentov, slik in drugega gradiva, ki ga hranijo slovenske splošne knjižnice, muzeji in druge lokalne kulturne ustanove

**dLib:** digitalna knjižnica Slovenije omogoča dostop do digitaliziranega gradiva (časopisi, knjige, plakati itd.)

**EbscoHost:** dostop do obsežnega nabora strokovnih in znanstvenih revij ter člankov s področja kulture, medicine, izobraževanja itd.

**Tax-Fin-Lex:** na enem mestu zbrane informacije s pravnega, finančnega in davčnega področja (zakoni, članki, obrazci) slovenske in evropske zakonodaje.

**SSKJ:** Slovar slovenskega knjižnega jezika.

**PressReader:** tekoča izdaja časopisov in revij z vsega sveta, ki pokrivajo različna tematska področja (računalništvo, kultura, zgodovina, šport, oblikovanje in arhitektura, prehrana itd.)

V pomoč pri iskanju pa vam vedno pride prav [**COBISS**](https://plus.si.cobiss.net/opac7/bib/search) – navigacija po knjižnih policah slovenskih knjižnic.

Do elektronskih virov lahko dostopate preko spletne strani novomeške knjižnice oz. povezave: [**https://www.nm.sik.si/si/eknjiznica/viri/**](https://www.nm.sik.si/si/eknjiznica/viri/)

Vabimo vas tudi, da si preko knjižničnega [YouTube kanala](https://www.youtube.com/channel/UCyU1LWl8N1pqjRy4jBmwAgg) v živo ali kadar koli kasneje po dogodku ogledate dogodke, ki jih pripravlja knjižnica za različne starostne skupine obiskovalcev. Za mlajše bralce izpostavljamo predvsem pogovorne večere iz cikla *Novomeška poDmlad* in novo sezono *Knjižnih POPslastic*.

V upanju, da bomo z informacijo vsaj nekoliko olajšali izobraževalni proces v spremenjenih razmerah, vas lepo pozdravljam.

Novo mesto, 14. oktober 2020 Luka Blažič

 direktor